Bosch S02 E01 - E02
En hardkokt tjuvstart på krimpåsken. 

Jeg har stor sans for serieversjonen av Michale Connellys bokhelt Harry Bosch. 

Bosch er en serie som dyrker den klassiske storbykrimmen, og lykkes usedvanlig godt med det. 

Los Angeles kommer til live som en mørk og stilig jungel – full av gamle minner og intrikate forbindelser i alle ledd. 
En perfekt sandkasse for vår etterforsker Harry Bosch, som spilles knakende godt, og bitende hardt, av en glimrende Titus Welliver. 

Dette er en sofistikert sjangerkrim som ikke vil være alles tekopp. 
Både den tørre humoren og de korte og overtøffe replikkene er en smakssak som lett kan tippe over for mange. 
Men hvis du er disponert, er Bosch en serie som gir en perfekt tjuvstart på krimhøytiden. 

Nakkeskudd, porno og Østeuropeisk mafia 

Etter en seks måneders suspensjon er Harry Bosch tilbake på kontoret. 
Fremdeles med elendig tålmodighet for udugelighet og veike sjefer, og fremdeles med en velutviklet nese for effektivt detektivarbeid. 

Et lik i bagasjerommet på en dyr bil sender Harry og partneren Jerry Edgar (Jamie Hector) på sporet av pornoindustrien og mafiaen. 

Igjen er det de rike plottene som gjør Bosch til magekriblende god krim. 
Ringene sprer seg raskt utover vannet. 
Denne gangen må Harry og J. Edgar bryne seg på en merkelig FBI-innblanding, spor tilbake til den Østeropeiske mafiaens L. A-begynnelse og sjefer som ikke vil grave for dypt. 

Brent Sexton (Justified, The Killing) dukker opp i en kledelig rolle som en litt for hjelpsom sikkerhetsvakt. 
I tillegg ligger mordet på Harrys mor som et ruvende sår i hans bakgrunn, og en tipstelefon fra en kvikk journalist ser ut til å kunne kaste nytt lys over den saken. 

Fortreffelig sjangerkrim 

Dette er en serie som er bygd på sjangerkonvensjoner, men den føles aldri slitt eller for karikert – dette er foredling av en tradisjon. 

Rik på Hollywood-referanser, noir-virkemidler og stemningsskapende jazz. 
Dette er et L.A som spiser gode intensjoner, og som syder av nattens hemmeligheter. 

En slik by er skapt for Harry Bosch. 
En mann som skinner som arrogant underdog, og kanaliserer mye av byens antihelter som Philip Marlowe og Bud White – hardkokt, lastefull og med en velutviklet rettferdighetssans. 

I seriens vignett står Harry foran vinduet med en ikonisk utsikt over storbynatten som en årvåken beskytter. 
For selv om L.A ikke kan reddes, kan skurkene straffes. 

Når politikken og fasadene blokkerer rettferdigheten og nakkehårene reiser seg i irritasjon, er det godt å ha Harry Bosch på laget. 

For de leseglade er Bosch sesong 2 basert på følgende bøker: 
Trunk Music, The Drop og The Last Coyote. 

Bosch har premiere på HBO Nordic lørdag 12. mars. 
Alle 10 episodene legges ut på premieredagen. 
